**Národné matičné slávnosti 2018**

155. výročie Matice slovenskej a 25. výročie vzniku republiky si pripomenieme v Martine.

Po štyroch rokoch sa oslavy založenia MS vracajú do Martina. Napĺňa sa tak koncepcia, ich putovania po Slovensku (2015 – Hrušov, 2016 – Komárno, 2017 – Trnava) s tým, že na okrúhle výročia sa navrátia do Martina. Organizátori ich pripravujú **na sobotu 4. augusta v sídle Matice.** Celodenný program naplnený hudbou, tancom a spevom bude prebiehať na nádvorí matičnej budovy. Účinkovať budú matičné kolektívy zo Slovenska aj zahraničia. Okrem toho si účastníci budú môcť prezrieť expozíciu Domu J. C. Hronského a archívu MS. Prístupná bude aj expozícia Literárneho múzea Slovenskej národnej knižnice v Prvej budove MS. Prezentovať sa budú aj ďalšie matičné pracoviská. Program vyvrcholí slávnostným programom so začiatkom o 17tej hodine. Venovaný bude 25. výročiu SR. Pri tejto príležitosti Matica odovzdá mimoriadne ocenenia 25 osobnostiam, ktoré sa zaslúžili o vznik a pretrvanie našej štátnosti. Ťahákom tohto programu je folklórny súbor Chemlon z Humenného.

Pre účastníkov, ktorý by chceli prísť do Martine už v piatok večer je zabezpečené ubytovanie na internáte v trojlôžkových izbách v cene 7 €/osoba. Záujemcovia si ho môžu rezervovať a zaplatiť do 17.7.2018. Kontaktnou osobou je PaedDr. Branislav Kohút, riaditeľ TIÚ MS (Tel: 043/ 381 2830 Mobil: 0915/ 988 896 E-mail: branislav.kohut@matica.sk). Poplatok môžete uhradiť na č.ú.: **SK28 7500 0000 0040 0786 8337**. **Do poznámky k platbe uveďte vaše meno, aby bolo možné platbu identifikovať!** Vo večerných hodinách na nádvorí 2. budovy MS si budú môcť pozrieť divadelné predstavenie matičných ochotníkov. Podrobný program a ďalšie informácie a pokyny pre účinkujúcich aj účastníkov budú uverejňované na matičnom webe.